open-index/open-wikipedia-markdown huggingface dataset:
מישל גומז

**מישל גומז** (באנגלית: **Michelle Gomez**; נולדה ב-23 בנובמבר 1966) היא שחקנית
סקוטית. היא ידועה בעיקר מתפקידיה הקומיים בסדרות "מחלקה אלטרנטיבית", "מועדון הספר" ו"חינוך רע", ובגילום הדמות הנשית של המאסטר המוכרת בשם "מיסי" בסדרת המדע הבדיוני הוותיקה "דוקטור הו".

## ביוגרפיה
גומז נולדה בגלאזגו לטוני ולמיי גומז. אביה הוא ממוצא פורטוגזי ובמקור הוא ממונטסראט. אביה היה צלם ואמה ניהלה סוכנות דוגמנות. היא רצתה להיות שחקנית כבר בגיל 7 כשראתה הפקה של המחזה "נשקיני קייט". מ-1978 עד 1983 למדה בשולנדס אקדמי  ואחר כך למדה באקדמיה המלכותית הסקוטית למוזיקה ולדרמה.

### קריירה
תפקידה הגדול הראשון של גומז היה בסרט "אסיד האוס", המבוסס על שלושה סיפורים קצרים מאת אירווין ולש. היא כיכבה ב"מועדון הספר", דרמה קומית של ערוץ 4. אחר כך שיחקה בתפקיד קצינת הקישור סו וייט בסדרה הקומית "מחלקה אלטרנטיבית". עוד הופיעה בדמות מישל בסיטקום "קארי ובארי" של ה-BBC (שפרק הבכורה שלו שודר יחד עם הפרק הראשון של "מחלקה אלטרנטיבית"). ב-2006 שיחקה בדמות השוטרת סאלי בובינס בסיטקום "Feel the Force" של ערוץ BBC 2. ב-1998 שיחקה בסרט "Gunslinger's Revenge".

ב-2005 הופיעה גומז בסרט "כרומופוביה". ב-2006 כיכבה בסרט "The Good Housekeeping Guide". ב-2007 כיכבה בדרמה "יפהפיות מתחתנות" מאת אירווין ולש ודין קאוואנה, וכן כיכבה במחזה "בואינג-בואינג" בתיאטרון הקומדיה בלונדון. עוד ב-2007 כיכבה בתסכית אודיו של "דוקטור הו" בשם "ולהאלה". ב-2008 הצטרפה ללהקה השייקספירית המלכותית, וגילמה את קייט במחזה "אילוף הסוררת" שהועלה בתיאטרון קורטיארד ובתיאטרון נובלו.

ב-2012 כיכבה גומז בסרט הבריטי "The Wedding Video", בתפקיד מארגנת חתונות בלתי-יציבה נפשית. באותה שנה הופיעה בסדרה הקומית "חינוך רע" בדמות סגנית המנהל איזובל פיקוול, והמשיכה לשחק בעונה השנייה ב-2013. בשנת 2014 החלה להפיק סרטוני מערכונים כשהיא מגלמת דמות של דודה בשם הת'ר, עבור ערוץ Wildseed Studios ביוטיוב.

גומז כיכבה בעונה השמינית של הסדרה "דוקטור הו" בדמות שנקראה בתחילה "שומרת הסף של הספירה התחתית". היא הופיעה בהופעות קמע בכמה פרקים בעונה השמינית, ואחר כך בפרק הסיום בן שני החלקים. מיסי, הדמות שגילמה, היא התגלמות נשית של המאסטר, יריבו הוותיק של הדוקטור. בעונה התשיעית חזרה גומז ושיחקה בשני פרקי פתיחת העונה "The Magician's Apprentice" ו-"The Witch's Familiar" ששודרו בספטמבר 2015. על תפקידה כמיסי הייתה מועמדת לפרס באפט"א הסקוטי לשחקנית הטובה ביותר (טלוויזיה). כמו כן הייתה מועמדת לפרס באפט"א לטלוויזיה לשחקנית המשנה הטובה ביותר. גומז אישרה כי תמשיך להופיע גם בעונה העשירית של "דוקטור הו".

### חיים אישיים
ב-1 במאי 2000 התחתנה גומז עם השחקן ג'ק דוונפורט. בתחילת 2010 ילדה את בנם הבכור, הארי.

## פילמוגרפיה
### קולנוע

### טלוויזיה

## קישורים חיצוניים

* Winging It ריאיון
* מישל גומז באתר BFI

## הערות שוליים

קטגוריה:חברי הלהקה השייקספירית המלכותית
קטגוריה:שחקניות קולנוע וטלוויזיה סקוטיות
קטגוריה:שחקניות תיאטרון סקוטיות
קטגוריה:בוגרות הקונסרבטוריון המלכותי של סקוטלנד
קטגוריה:בריטיות שנולדו ב-1966
קטגוריה:בריטים שנולדו ב-1966
סטנלי דונן

**סטנלי דונן** (באנגלית: **Stanley Donen**; 13 באפריל 1924 – 21 בפברואר 2019) היה במאי קולנוע, במאי וידאו קליפים, כוריאוגרף ומפיק אמריקאי-יהודי, שהתפרסם בעיקר בזכות סרטים המוזיקליים שביים.

כונה בין השאר בידי מבקריו כ"מלך מחזות הזמר של הוליווד".

## ביוגרפיה
דונן נולד, גדל והתחנך בעיר קולומביה, קרוליינה הדרומית שבארצות הברית, להורים יהודים, מרדכי מוזס דונן והלן (לבית כהן). הוא היה אחד הילדים היהודים היחידים בעיר קולומביה, ולימים סיפר שהתרחק מבני גילו כדי לא לסבול מהתנכלויות אנטישמיות מעמיתיו לכיתה. הוא בילה זמן רב בבתי הקולנוע המקומיים, כשבמיוחד נהנה לצפות בסרטי קומדיות, מתח ומערבונים. בעיקר אהב את משחקם וריקודיהם של פרד אסטר וג'ינג'ר רוג'רס בסרט "טסים לריו" משנת 1933 בו טען כי צפה עשרות פעמים.

## קריירה
הוא למד ריקוד והופיע בתיאטרון המקומי בעיר הולדתו.

ב-1940 עבר לניו יורק ולאחר שעבר מבחן במה, התקבל לעבודה כרקדן בהצגה "פאל ג'ואי" בהפקתו של ג'ורג' אבוט. בהפקה זו הכיר את ג'ין קלי, שהיה כוכב ההצגה. מאותה עת החל בשיתוף הפעולה אתו, בתחילה כמתמחה, ולאחר מכן כשותף.

ב-1943 עבר להוליווד ושימש ככוריאוגרף למספר סרטים של ג'ין קלי, שהמפורסם ביניהם הוא "הרימו עוגן" (1945). שם הוא הגה את הרעיון לריקוד של קלי עם הדמות המונפשת, ג'רי העכבר, מ"טום ג'רי".

ב-1949 ביים עם ג'ין קלי את הסרט המוזיקלי "יום בניו יורק" שהיה הצלחה גדולה. באותה שנה ביים ביחד עם ג'ין קלי את קח אותי לבייסבול. ב-1951 ביים את "חתונה מלכותית" עם פרד אסטר וג'יין פאוול, ובו הסצנה המפורסמת בה רוקד אסטר על התקרה.

ב-1952 ביים עם ג'ין קלי את "שיר אשיר בגשם", שנחשב עד היום בעיני רבים כגדול הסרטים המוזיקליים. לאחר מכן המשיך דונן לביים סרטים מוזיקליים ובהם, שבע כלות לשבעה אחים (1954), משחקי הפיג'מה (1957), פנים מצחיקות (1957), "הנסיך הקטן" (1974) וקומדיות רומנטיות, כגון "הדשא ירוק יותר" (1960), "חופשה בלונדון" (1958) "חידון בחרוזים" (1963), "שניים לדרך" (1967) ו"בגידות בריו" (1984).

בשנת 1999 ביים את סרט הטלוויזיה "*Love Letters*" עבור רשת ABC האמריקנית; שמבוסס על המחזה באותו שם משנת 1988 מאת א. ר. גורני.

### פרסים והוקרה
דונן קיבל פרסים רבים על עבודותיו כבמאי קולנוע ותיאטרון וככוריאוגרף.

ב-1998 העניקה לו האקדמיה האמריקאית לקולנוע, פרס אוסקר לשם כבוד על מפעל חיים. באותה השנה ביקר בישראל וקיבל פרס כבוד מטעם פסטיבל הקולנוע הישראלי על תרומתו לתעשיית הסרטים.

## חיים אישיים
דונן נפטר בהיותו בן 94, בעיר ניו יורק מאי-ספיקת לב, ב-21 בפברואר 2019.

## קישורים חיצוניים

* סטנלי דונן שר ורוקד בטקס הענקת פרס אוסקר על מפעל חיים, באתר יוטיוב
* סטנלי דונן, באתר TCM
* 
* 
* 

## הערות שוליים

קטגוריה:אמריקאים ילידי קרוליינה הדרומית
קטגוריה:קולומביה (קרוליינה הדרומית): אישים
קטגוריה:בוגרי אוניברסיטת קרוליינה הדרומית
קטגוריה:במאי קולנוע יהודים אמריקאים
קטגוריה:כוריאוגרפים אמריקאים
קטגוריה:כוריאוגרפים יהודים
קטגוריה:רקדנים אמריקאים
קטגוריה:מפיקים אמריקאים
קטגוריה:זוכי אוסקר: פרסי כבוד
קטגוריה:אמריקאים שנולדו ב-1924
קטגוריה:אמריקאים שנפטרו ב-2019
רז כהן

**רז כהן** (נולד ב-11 בנובמבר 1994) הוא כדורגלן עבר ישראלי ששיחק בעמדת הקשר.

## קריירה
כהן התחיל את הקריירה שלו במחלקת הנוער של הפועל כפר סבא. ב-29 באוגוסט 2011, בטרם הגיע לגיל 17, ערך את הופעת הבכורה שלו בקבוצה הבוגרת של המועדון, בתיקו 0–0 נגד בית"ר תל אביב רמלה במסגרת הליגה הלאומית. בעונה שלאחר מכן שותף בשני משחקי ליגה, בנוסף למשחק אחד בגביע הטוטו, ובמקביל המשיך לשחק בקבוצת הנוער. בעונה העוקבת לא שיחק במדי הקבוצה הבוגרת, אך בעונת 2014/2015 הפך לשחקן סגל קבוע ושותף ב-20 משחקים. ב-2 בינואר 2015 הבקיע את שער הבכורה שלו בקריירה, בניצחון 2–0 על עירוני טבריה, ובתום העונה עלה עם הקבוצה לליגת העל.

במחזור הראשון של עונת 2015/2016 ערך כהן את הופעת הבכורה שלו בליגת העל, כשנכנס כמחליף במשחק מול הפועל רעננה. את שערו הראשון בליגת העל כבש ב-28 בספטמבר 2015, בהפסד 1–3 לבית"ר ירושלים. בסך הכל כבש שער אחד ב-29 הופעות בעונה זו, ובעונת 2016/2017 כבש שער אחד ב-28 הופעות ליגה, ובסופה ירד עם הקבוצה בחזרה לליגה הלאומית. בעונת 2017/2018 כבש שער אחד ב-18 הופעות ליגה, אך בסוף פברואר נותח בעקבות פריקת כתף, ולא חזר לשחק עד תום העונה.

ב-7 ביוני 2018 חתם כהן לארבע שנים בהפועל תל אביב. ב-5 באוגוסט 2018 ערך את הופעת הבכורה שלו במועדון, כשנכנס כמחליף בתיקו 1–1 מול מכבי פתח תקווה בגביע הטוטו. בסך הכל בעונת 2018/2019 ערך 16 הופעות בכל המסגרות, מתוכן 12 בליגה, רובן כמחליף. ב-30 ביולי 2019 כבש כהן את שערו היחיד במדי הפועל תל אביב, בהפסד 2–3 למ.ס. אשדוד בגביע הטוטו. גם בעונת 2019/2020 שותף ב-16 משחקים בכל המסגרות, מתוכם 12 בליגה, ובסופה שוחרר מהמועדון.

ב-9 באוגוסט 2020 חזר כהן לקדנציה שנייה בהפועל כפר סבא.

ב-2 בנובמבר 2021 כהן חתם בהפועל אום אל-פחם ב-3 בפברואר 2022 חתם בהפועל עפולה.

ב-18 ביולי 2022 הצטרף להפועל רמת גן. בעונה שלאחר מכן חזר להפועל עירוני עפולה.

## קישורים חיצוניים

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כפר סבא: כדורגלנים
קטגוריה:כדורגלני הפועל כפר סבא
קטגוריה:כדורגלני הפועל תל אביב
קטגוריה:כדורגלני הפועל אום אל-פחם
קטגוריה:כדורגלני הפועל עפולה
קטגוריה:כדורגלני הפועל רמת גן
קטגוריה:ישראלים שנולדו ב-1994
יען סומלי

**יען סומלי** (שם מדעי: *Struthio molybdophanes*) הוא מין של עוף ממשפחת היעניים המצוי רק בקרן אפריקה והוא קטן מעט מהעוף הגדול ביותר - יען מצוי. הוא נחשב לתת-מין שלו עד שבשנת 2014 החשיבו אותו כמין עצמאי מאותו סוג.
## מאפיינים
אורכו של יען זה 200-240 ס"מ בממוצע ומשקלו 90-130 ק"ג והוא העוף השני בגודלו בעולם. הוא דומה מאוד לקרובו, היען המצוי: נוצות שחורות-לבנות אצל הזכר, צוואר ורגליים ארוכים מאוד ו-3 אצבעות חזקות ברגל. הראש קטן עם מקור ורוד והנוצות פרועות ועבות. כמו שאר קרוביו הוא חסר יכולת תעופה.

יען זה נפוץ באזור קרן אפריקה - בעיקר באתיופיה וסומליה. הוא נפוץ בערבות, סוואנות ובאזורים יבשים יותר. הוא מותאם לחיים באזורים פתוחים - רגליו מהירות מאוד והוא יכול לדהור במהירות, ראשו מוצב גבוה ועיניו צופות על כל מי שמתקרב אליו מכל הכיוונים. הנקבה והאפרוחים מוסווים עם פלומתם האפורה בין העשבים היבשים.

היען הוא אוכל-כול הניזון מעשבים, פירות, חרקים, יצורים קטנים ואפילו ממתכות ואבנים קטנות.

יען זה נעשה נדיר, בעיקר עקב ציד בלתי חוקי במדינות חיותו - אתיופיה וסומליה בהם קשה לאכוף את החוק. הוא ניצוד לבשר, אפרוחים ונוצות וכן למוצרים רפואיים.

## קישורים חיצוניים

## הערות שוליים

קטגוריה:בעלי חיים שתוארו ב-1883
קטגוריה:טקסונים שתוארו בידי אנטון רייכנוב
קטגוריה:יעניים
קטגוריה:אתיופיה: עופות
קטגוריה:סומליה: עופות
קטגוריה:מגה-פאונה של אפריקה
רדגייט

**רדגייט תוכנה** (באנגלית: **Redgate Software**) היא חברת תוכנה עם משרדים ראשיים בקיימברידג', אנגליה. היא מפתחת כלים עבור מפתחי אפליקציות ומסדי נתונים ולאנשי ניהול טכנולוגי בתחומי ה-IT וה DBA. החברה מנהלת ומתחזקת אתרי קהילות מפתחים ומומחים, המפורסמים שבהם SQL Server Central ו-Simple Talk. היא מארגנת אירועים כגון SQL בעיר.

מוצרי רדגייט מתמחים בניהול מסדי נתונים, כלים עבור SQL Server, Oracle, MySQL ו-Azure של מיקרוסופט. היא גם מייצרת כלי למפתחים מתקדמים בטכנולוגיית NET Framework. כגון SmartAssembly ו-Net Reflector.

## קישורים חיצוניים
* 

* Simple Talk
* SQL Server Central
* All Things Oracle

## הערות שוליים

קטגוריה:חברות תוכנה
אלכסנדר מילושביץ'

**גוראן אלכסנדר סיוסטרום מילושביץ**' (בשוודית: **Goran Alexander Sjöström Milošević** הוא כדורגלן שוודי המשחק בעמדת הבלם בקבוצת פורטסמות'.

## קריירת מועדונים
מילושביץ' החל לשחק כדורגל בריסנה, עיר הולדתו, לאחר מכן עבר לשחק בואסלונדס. עד גיל 17 תופקד בעמדת החלוץ, לאחר מכן הועבר לשחק כקשר ולבסוף כבלם. בשנת 2010 החל לשחק בסגל הקבוצה הבוגרת ובמהלך העונה הבקיע חמישה שערים.

ב-1 בפברואר 2011 חתם על חוזה ל-4 עונות בקבוצת א.י.ק סולנה. בעקבות פציעתו של פל קרלסון במהלך ההכנות לפתיחת העונה קיבל מילושביץ' מקום בהרכב הפותח של הקבוצה. משחק הבכורה נערך מול קבוצת מיאלבי ובסיומו נבחר לשחקן המצטיין של המשחק. הצלחתו משכה את תשומת לבן של קבוצות שונות כגון ארסנל וליברפול. ורדר ברמן אף הציעה סכום של כ-600 אלף אירו, אך נענתה בשלילה. ב-22 באפריל 2012 הבקיע את שער הבכורה שלו בבעיטה מתוך עיגול האמצע של המגרש.

ב-7 בינואר 2015 חתם על חוזה לשלוש וחצי עונות בקבוצת בשיקטש תמורת כמיליון אירו, אך במהלך העונה שותף בשני משחקים בלבד. ב-1 בפברואר 2016 הושאל לקבוצת הנובר 96, ששיחקה בבונדסליגה על לסיום העונה. ב-17 באוגוסט חתם על חוזה השאלה לעונה אחת לקבוצת דרמשטאדט 98.

## נבחרת לאומית
אביו של אלכסנדר היגר לשוודיה מסרביה, כך שאלכסנדר מחזיק באזרחות כפולה. בשנת 2009 שיחק חמישה משחקים במסגרת נבחרת סרביה עד גיל 17. בשנת 2011 הוזמן על ידי הנס לינדבום, מאמן נבחרת שוודיה עד גיל 19 למחנה אימונים, בעקבותיו זומן גם לנבחרת עד גיל 21, בה שיחק במסגרת מוקדמות אליפות אירופה בכדורגל עד גיל 21. הוא שותף ב-11 משחקים והבקיע 2 שערים. במהלך האליפות שותף ב-4 משחקים והיה שותף לזכיית הנבחרת באליפות.

ב-26 בינואר 2016 ערך את הופעת הבכורה בנבחרת הבוגרת, כשעלה כמחליף במשחק הידידות מול נבחרת פינלנד.

## קישורים חיצוניים

## הערות שוליים

קטגוריה:כדורגלנים שוודים
קטגוריה:בלמי כדורגל שוודים
קטגוריה:כדורגלני נבחרת שוודיה
קטגוריה:כדורגלני א.י.ק סולנה
קטגוריה:כדורגלני בשיקטש
קטגוריה:כדורגלני הנובר 96
קטגוריה:כדורגלני דרמשטאדט 98
קטגוריה:כדורגלני פורטסמות'
קטגוריה:שוודים שנולדו ב-1992
קטגוריה:כדורגלנים שוודים באולימפיאדת ריו דה ז'ניירו (2016)
החברה הגיאוגרפית

**החברה הגאוגרפית** היא חברת תיירות ישראלית.

## היסטוריה
החברה הוקמה על ידי מולה יפה ב-4 ביולי 1976.

החברה הוציאה טיולים ליעדים שנחשבו חדשים כגון טורקיה, אפריקה, אסיה, דרום אמריקה, וכן שילבה קבוצות מומחים לאזורי הטיול, תוך שינוי הקונספט של טיולים מאורגנים שהיה עד אז.
בשנת 1989 התמזגה החברה עם חברת נאות הכיכר. בשנת 1999 את החברה מייסדה מולה יפה.

בנובמבר 2004, החברה הגישה בקשה להקפאת הליכים ופורסם שיש לה חובות בסך של 46 מיליון שקל. בהמשך היא נרכשה על ידי חברת תור לינק, ובשנת 2006 נרכשה על ידי חברת אופקים.

בשנת 2012 התמזגה החברה הגאוגרפית עם חברת "ברק אפיק". בשנת 2014 קנתה את חברת "אקספלור".

## פעילות
החברה עוסקות בתכנון ובבנייה של טיולים מאורגנים וטיולים פרטיים במגוון מסלולים באפריקה, באירופה, באמריקה ובדרום מזרח אסיה והפסיפיק; כן עוסקת החברה בתכנון ותפעול טיולי ג'יפים למספר יעדים בחו"ל. בנוסף משווקת החברה הפלגות בעולם ליעדים אקזוטיים, מהקוטב הצפוני ועד הדרומי. כן מפעילה החברה את תוכנית "מלכת המדבר" שעוסקת בתכנון ובתפעול מסעות תחרותיים לנשים.

### פרויקטים מיוחדים
החברה נחשבת לראשונה להגיע למספר יעדים בעולם שהיו סגורים לפני כן בפני ישראלים (למשל, בהוטן, סין ואינדונזיה). כמו כן, יזמה והפעילה שני פרויקטים ייחודיים בתחום התיירות בישראל:
**איסוזו צ'אלנג**': בשנת 1998 יצאה אל נמיביה ובוצואנה משלחת ראשונה של כ-50 משתתפים, ביניהם אנשי מחקר, מומחים בתחום האקולוגיה, הגאוגרפיה, רופאים, אנשי שטח ומומחי רכב, לצד משתתפים מן היישוב אשר נבחרו להצטרף למשלחת. אחרי המסע הראשון יצאו המסעות ללאוס ולווייטנאם ב-1999, לפטגוניה ב-2000, להימלאיה ההודית ב-2001, לדרך המאיה ב-2002, לאוסטרליה ב-2003 ולחבל יונאן בסין ב-2005. הפרויקט תמך לכל אורך הדרך במטרות אקולוגיות מגוונות. בכל שנה נבחרה מטרה שלה ניתנה תרומה, למשל רכב שטח לשבט ההימבה בנמיביה-בוצואנה ב-1998, ששימש לאכיפת חוקים נגד ציד בלתי חוקי של חיות בסכנת הכחדה, ותרומה של מערכת מעקב לוויינית לפרויקט מחקרי ללימוד והצלה של קרוקודיל המים המלוחים באוסטרליה.

**[[מלכת המדבר]]**: מסע מלכת המדבר הוקם בשיתוף עם טבע הדברים בשנת 1999, והוא מסע השטח התחרותי הנשי הראשון והגדול ביותר בארץ. המסע כולל פעילויות הרפתקניות, נהיגה ברכב שטח, הגעה לאזורים שמחוץ למפת התיירות הרגילה ומפגש בלתי אמצעי עם התרבות המקומית. מאז החל יצא מסע מלכת המדבר ל-17 מסלולים ברחבי העולם. המסע פתוח לכל אישה מעל גיל 26 שברשותה רישיון נהיגה. בשנת 1999 יצא המסע הראשון לירדן בסימן של נשים ושלום, ומאז יוצאים מדי שנה למסלולים ביעדים שונים, ביניהם אוגנדה, דרום אפריקה, רכס הקרפטים ברומניה, חבל יונאן בסין, גואטמלה, לאוס והפיליפינים.

## קישורים חיצוניים

* 
* אתר מלכת המדבר

## הערות שוליים

קטגוריה:חברות תיירות ישראליות
קטגוריה:ישראל: חברות שהוקמו ב-1976
KIC 9832227

**KIC 9832227** הוא כוכב כפול בקבוצת הכוכבים ברבור המרוחק מכדור הארץ כ-1,800 שנות אור. הכוכב הוא מערכת בינארית, בה שני הכוכבים כה קרובים אחד לשני, עד שהם חולקים מעטפת גזית משותפת .

בשנת 2017 עורר הכוכב עניין לאחר שנפרסם מחקר, לפיו שני כוכבי המערכת יפגשו בשנת 2022 ותיווצר נובה אדומה , אשר יהיה ניתן לצפות בה ללא טלסקופ או ציוד עזר אופטי אחר. אולם, כשנה לאחר מכן, קבוצה אחרת של חוקרים בחנה מחדש את המחקר והגיעה למסקנה שהתחזית מוטעית והכוכבים לא צפויים להיפגש ב-2022 או קרוב לכך. החישוב מ-2017 התבסס על רישום מוטעה של תצפיות שנערכו ב-1999. כותבי המאמר מ-2017 הסכימו עם תוצאות המחקר החדש.

## לקריאה נוספת

## קישורים חיצוניים
* 

## הערות שוליים

קטגוריה:קבוצת הכוכבים ברבור
קטגוריה:כוכבי הסדרה הראשית מסוג G
קטגוריה:כוכבים כפולים
בחריין במשחקים האולימפיים לנוער

**[[בחריין]]** משתתפת ב**[[המשחקים האולימפיים לנוער|משחקים האולימפיים לנוער]]** מאז היווסדם באולימפיאדת הנוער סינגפור (2010). לאורך השנים צברו ספורטאי הנוער הבחריינים 2 מדליות, כסף וארד. כלל המדליות של בחריין הן בענף האתלטיקה במקצועות הריצה. היא מעולם לא השתתפה במשחקי החורף האולימפיים לנוער.

## השתתפות במשחקים
### משחקי הקיץ
#### אולימפיאדת הנוער סינגפור (2010)
המשלחת הראשונה של בחריין למשחקים האולימפיים לנוער הייתה לאולימפיאדת הנוער סינגפור וכללה 4 ספורטאים שהתחרו בשני ענפי ספורט, אתלטיקה וטאקוונדו. השתתפותה של המשלחה באולימפיאדה זו הייתה סמלית בלבד וספורטאי המשלחת לא הגיעו להישגים משמעותיים.

#### אולימפיאדת הנוער נאנג'ינג (2014)
המשלחת לאולימפיאדת הנוער נאנג'ינג היא המשלחת הגדולה ביותר ששלחה בחריין עד כה. המשלחת מנתה חמישה ספורטאים שהתחרו בענף האתלטיקה בלבד. המשלחת רשמה הישגים משמעותיים כאשר זכתה במדליית כסף בריצת 400 מטר בנות, מדליית ארד בריצת 1500 מטר בנות והגעה למקום הרביעי במקצה הגמר בריצת 3 ק"מ בנות ובריצת 3 ק"מ בנים. 

## מדליות

### מדליות לפי משחקים

width="20px"|

### מדליות לפי ענף

## ראו גם
* בחריין במשחקים האולימפיים
* בחריין במשחקים הפאראלימפיים

קטגוריה:בחריין: ספורט
קטגוריה:מדינות במשחקים האולימפיים לנוער
סקינר

**סקינר** (Skinner) הוא שם משפחה שמקורו באנגלית ומשמעותו פושט עור.

קטגוריה:שמות משפחה
מרשה קולמן-אדביו

**מרשה קולמן-אדביו** (באנגלית: **Marsha Coleman-Adebayo**; נולדה ב-18 באוגוסט 1952) היא יועצת מדיניות בכירה לשעבר בסוכנות להגנת הסביבה בארצות הברית (EPA) הנודעת כחושפת שחיתות (whistleblower). החוק No FEAR Act  נחקק בהשראת המקרה שלה בשנת 2002.

## ביוגרפיה

קולמן אדביו היא בעלת תואר דוקטור מ-MIT. לפני שהחלה לעבוד בסוכנות להגנת הסביבה עבדה באו"ם.

החל בשנת 1996 היא הגישה תלונות בטענה לפיה חברה אמריקאית כרתה ונדיום בדרום אפריקה תוך פגיעה בסביבה ובבריאות הציבור. הסוכנות להגנת הסביבה האמריקאית לא נתנה מענה לתלונות אלו, ולכן קולמן-אדביו דיווחה על חששותיה לארגונים חוץ ממשלתיים. כאשר המשרד להגנת הסביבה האמריקאי החליט כתוצאה מכך לא לקדם את קולמן-אדביו, היא הגישה תביעה נגד ה-EPA, בטענה על אפליה על רקע גזע ומגדר. ב-18 באוגוסט 2000 חבר מושבעים פדרלי מצא את ה-EPA אשם בהפרת זכויות האזרח של קולמן-אדביו על רקע גזע, מין, צבע וכן ביצירת סביבת עבודה עוינת על פי חוק זכויות האזרח של 1964. החוויה שלה היוותה השראה לחקיקת החוק ליידוע ואי-אפליה של עובדים פדרליים, בשנת 2002 הנודע בשם No FEAR Act (בעברית:חוק 'בלי פחד'). המדובר בחוק זכויות האזרח האמריקאי הראשון של המאה ה-21.

לאחר שהחוק אושר בסאנט, חבר הסנאט, ג'ון וורנר, התקשר אל קולמן-אדביו עוד מאולם המליאה: "*גברת צעירה, אני מתקשר אליך מאולם המליאה של סנט. הסנאט של ארצות הברית העביר עכשיו את החוק No FEAR, חוק זכויות האדם הראשון של המאה הזו. עשית היסטוריה. ברכות!*".

במהלך ההליכים המשפטיים, קולמן-אדביו נשארה מועסקת במשרד להגנת הסביבה. בשל אבחונה כסובלת מיתר לחץ דם, המשרד אישר לה עבודה מהבית. אחרי חמש שנים של עבודה מהבית ועוד תביעה שהגישה נגדו, המשרד להגנת הסביבה דרש מקולמן-אדביו לחזור לעבודה במשרד עצמו על אף מצבה הרפואי.

קולמן-אדביו היא המייסדת והמנהיגה של הקואליציה No FEAR ושל הארגון עובדי ה-EPA נגד אפליה גזעית. בתפקידה כמנהיגת הקואליציה No FEAR ארגנה בהצלחה קמפיין של ארגוני שטח ותרמה לקידום ה-No FEAR Act. החוק אושר בתקופת הנשיא ג'ורג' בוש בשנת 2002.

כיום קולמן-אדביו חברה במועצת המנהלים של ה-National Whistleblower Center, גוף ללא מטרת רווח המוקדש להגנה על זכויות עובדים חושפי שחיתויות. ספרה הראשון "No Fear: A Whistleblower's Triumph Over Corruption and Retaliation at the EPA" פורסם בספטמבר 2011 בהוצאה Lawrence Hill Books. הספר מתאר את המסע שעברה קולמן-אדביו מהגשת התלונות בסוכנות להגנת הסביבה ועד לחקיקת החוק.

נכון לחודש אפריל 2015 חברה קולמן-אדביו גם בארגון Green Shadow Cabinet של ארצות הברית כאחראית על שקיפות ממשלתית.

## קישורים חיצוניים

*  בארכיון האינטרנט

* No FEAR Coalition web site - האתר של הקואליציה No FEAR
* Dr. Coleman-Adebayo's induction into the Project on Government Oversight Hall of Fame
* Dr. Coleman-Adebayo bio from Barnard College
* Announcement of Dr. Coleman-Adebayo defense fund
* Whistleblower Center

## הערות שוליים

קטגוריה:פעילות חברתיות אמריקאיות
קטגוריה:פעילים חברתיים אמריקאים
קטגוריה:בוגרות ברנרד קולג'
קטגוריה:בעלות תואר דוקטור מהמכון הטכנולוגי של מסצ'וסטס
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:חושפי שחיתויות
קטגוריה:פעילות אפרו-אמריקאיות
קטגוריה:פעילים אפרו-אמריקאים
קטגוריה:אמריקאיות שנולדו ב-1952
קטגוריה:אמריקאים שנולדו ב-1952
תנין צר-חרטום

**תנין צר-חרטום** (שם מדעי: *Mecistops*) הוא סוג של זוחל ממשפחת התניניים החי באפריקה. בעבר היה בסוג זה רק מין אחד - תנין צר-חרטום מערב-אפריקני אך הוא עבר לסוג תנין. מחקר מ-2018 סיווג אותו מחדש תחת סוג זה וגם פיצל אותו לשני מינים:
* תנין צר-חרטום מערב-אפריקני (*Mecistops cataphractus*)
* תנין צר-חרטום מרכז-אפריקני (*Mecistops leptorhynchus*).

תנינים אלה בעלי לסתות צרות המזכירות לסתות גוויאל הודי (ומכאן שמם) אשר עוזר להם לתפוס טרף מימי כמו דגים, סרטנים וצפרדעים. המינים יכולים להגיע לאורך  ולשקול עד 325 ק"ג.

## קישורים חיצוניים

## הערות שוליים

קטגוריה:תניניים
קטגוריה:טקסונים שתוארו בידי ג'ון אדוארד גריי
קטגוריה:בעלי חיים שתוארו ב-1844
אצטדיון ריברסייד

**אצטדיון ריברסייד** (באנגלית: **Riverside Stadium**) הוא אצטדיון כדורגל בעיר מידלסברו שבאנגליה, אשר משמש כאצטדיון הביתי של מועדון הכדורגל מידלסברו. האצטדיון נחנך בשנת 1995 ומכיל 33,746 מקומות ישיבה.

אצטדיון ריברסייד הוא הראשון שתוכנן ונבנה בעקבות מסקנות דו"ח טיילור.

## היסטוריה
האצטדיון נבנה כדי להחליף את אצטדיון "איירסם פארק" לאחר פרסום דו"ח טיילור, אשר קבע שיש להפוך את כל האצטדיונים בליגות העליונות באנגליה לכל-מושביים. לאחר קבלת הדו"ח בינואר 1990, הוצגה בפני הנהלת המועדון אפשרות של שיפוץ והגבהת היציעים הקיימים באצטדיון הישן, אך המשמעות של שיפוץ מסוג זה הייתה תכולה קטנה מידי של כ-20,000 מושבים בלבד, ולכן נבחרה האפשרות של בניית אצטדיון חדש.

האצטדיון החדש אשר עלות בנייתו הייתה כ-16 מיליון ליש"ט, החל להבנות על גדת נהר הטיז בסתיו 1994, בנייה אשר נמשכה 9 חודשים. בפתיחתו ושנותיו הראשונות הכיל האצטדיון כ-30,000 מושבים. שם האצטדיון נבחר על ידי אוהדי הקבוצה באמצעות הצבעה שנערכה במשחק האחרון באצטדיון הישן.

המשחק הראשון באצטדיון נערך ב-26 באוגוסט 1995 ובו מידלסברו ניצחה את צ'לסי בתוצאה 2-0. בסוף העונה העפילה מידלסברו בחזרה לפרמייר ליג לאחר היעדרות של שתי עונות.

בשנת 1998 נערך שיפוץ שבו נוספו עוד 5,000 מושבים, על ידי השלמת הבנייה בפינה הצפונית ובפינה הדרום-מערבית של האצטדיון. בשנים שלאחר מכן נערכו עוד מספר שיפוצים קטנים שתכליתם העיקרית הייתה התאמת האצטדיון לדרישות הליגה ושיפור תשתיות.

## גלריה

קובץ:MFC Riverside Exterior.JPG|חזית האצטדיון
קובץ:MFC Riverside Interior.JPG|פנים האצטדיון
קובץ:George Hardwick Statue MFC.jpg|פסל בדמותו של ג'ורג' הארדוויק בסמוך לאצטדיון
קובץ:Wilf Mannion Statue MFC.jpg|פסל בדמותו של וילף מניון בסמוך לאצטדיון


## קישורים חיצוניים

* האצטדיון באתר המועדון
* האצטדיון באתר Structurae
* האצטדיון באתר The Stadium Guide

ריברסייד
קטגוריה:צפון יורקשייר
קטגוריה:מידלסברו (כדורגל)
קטגוריה:מידלסברו
ארין ברוקוביץ'

**ארין ברוקוביץ**' (באנגלית: **Erin Brockovich**; נולדה ב-22 ביוני 1960) היא פקידה משפטית אמריקאית ופעילה סביבתית, אשר, למרות חוסר השכלה פורמלית במשפטים, סייעה בבניית תיק נגד חברת הגז והחשמל פסיפיק ("PG&E") של קליפורניה בשנת 1993.

תביעתה הייתה נושא הסרט "ארין ברוקוביץ'" משנת 2000, שבו גילמה ג'וליה רוברטס את דמותה. מאז, ברוקוביץ' הפכה לאישיות טלוויזיונית, ואירחה את התוכנית "Challenge America with Erin Brockovich" ב-ABC ו"צדק סופי" ב-Zone Reality.

היא נשיאת ברוקוביץ' מחקר וייעוץ. היא עובדת גם כיועצת עבור ג'רארדי את קייס, ניו יורק עורכי הדין של וייטס & לוקסנברג, אשר מתעסקות בעיקר בתביעות אישיות כתוצאה מחשיפה לאזבסט, כמו גם במשרד עורכי הדין האוסטרלי "שיין".

## ביוגרפיה
**ארין פָּטִי** נולדה בלורנס  שבקנזס, בתם של בטי ג'ו (לבית אוניל; 1923–2008) שעבדה כעיתונאית, ופרנק פטי  (1924–2011) שעבד כמהנדס ושחקן פוטבול. יש לה אח, פרנק ג'וניור תומאס (1954–1992) ואחות, ג'ודי.

היא סיימה את תיכון לורנס, ולאחר מכן למדה באוניברסיטת המדינה של קנזס וקיבלה תואר באמנות שימושית מווייד קולג'  שבדאלאס שבטקסס.

ב-1981 עבדה במשרה ניהולית ב-Kmart במשך כמה חודשים ולאחר מכן התמודדה וזכתה בתחרות יופי בתואר מיס החוף המערבי.

היא גרה בקליפורניה מאז 1982.

## התביעה נגד חברת הגז והחשמל פסיפיק
ארין ברוקוביץ' התפרסמה בזכות הליך משפטי כנגד חברת פסיפיק גז אנד אלקטריק ("PG&E"), הליך שבסופו נפסקו לטובת התובעים שייצגה ארין פיצויים בסך 333 מיליון דולר, סכום הפיצויים הגדול ביותר שנפסק בהליך משפטי בודד בתולדות ארצות הברית. ההליך עסק בהאשמות על זיהום מי שתייה בכרום שש-ערכי  בעיר הינקלי בדרום קליפורניה. במרכזו של המקרה עמדה תחנת מדחס שנבנתה ב-1952 כחלק מחיבור צינור גז טבעי, באזור מפרץ סן פרנסיסקו. בין 1952 ל-1966, "PG&E" השתמשה בכרום שש-ערכי במתקן קירור שנועד להילחם בקורוזיה. השפכים מהמתקן שוחררו לבריכות באתר וחלחלו לתוך מי התהום על אזור ליד המפעל בגודל של לא פחות מ-8 מייל אורך (כ-12 ק"מ) ו-2 מייל רוחב (כ-3 ק"מ).

תחנת בקרת איכות מים אזורית של הינקלי הכניסה את "PG&E" תחת תקנותיה ב-1968. "PG&E" ניסו להשמיד את כל המסמכים שנגעו לעניין זיהום מי השתייה באזור כתוצאה מהזיהום עם הכרום בו השתמשו, אך ללא הצלחה היות שבמהלך המשפט נמצאו הוכחות לא רק לכך שהמפעל המקומי של החברה ידע על הזיהום, אלא שגם במטה החברה בסן פרנסיסקו ידעו על כך ועל הסכנות הכרוכות בכך לתושבי האזור, אך בחרו להעלים עין מהעניין. התיק כאמור הסתיים במסגרת הליך בוררות בשנת 1996 שבה הורו ל-"PG&E" לשלם 333 מיליון דולר לתושבי הינקלי שתבעו את החברה, סכום הפשרה הגבוה ביותר ששולם אי פעם עבור תביעה בארצות הברית. מסרי את ויטיטו, משרד עורכי הדין אשר בו שימשה ברוקוביץ' כפקידה משפטית קיבל 133.6 מיליון דולר שכר טרחה עבור ההסדר, וברוקוביץ' עצמה קיבלה 2.5 מיליון דולר.

## קישורים חיצוניים

* 

## הערות שוליים

קטגוריה:בוגרות אוניברסיטת המדינה של קנזס
קטגוריה:בוגרי אוניברסיטת המדינה של קנזס
קטגוריה:זוכות בתחרויות יופי אמריקאיות
קטגוריה:פעילות איכות הסביבה אמריקאיות
קטגוריה:פעילי איכות הסביבה אמריקאים
קטגוריה:אמריקאיות שנולדו ב-1960
קטגוריה:אמריקאים שנולדו ב-1960
מנצ'סטר ליד הים

**מנצ'סטר-ליד-הים** (באנגלית: **Manchester-by-the-Sea**, **מנצ'סטר-ביי-דה-סי**; ידועה גם פשוט כ**מנצ'סטר**, שמה לפני שנת 1989) היא עיר ב שב, במדינת מסצ'וסטס שבארצות הברית. העיר ידועה בזכות חופיה היפים ונקודות התצפית המצויות בה. במפקד האוכלוסין של ארצות הברית משנת 2020 עמדה אוכלוסייתה על 5,395.

העיר שוכנת בצדו הדרומי של כף אן, בנקודה שבה חצי האי נוגע ביבשת. החוף הצפוני אוכלס בבני האגאוום  עוד לפני הגעת המתיישבים מאירופה, שהחלה בשנת 1629, כעשור לאחר שמגפה קטלה רבים מבני האוכלוסייה הילידית. דיג היווה את התעשייה העיקרית בעיר כמעט מהקמתה בשנת 1645, אך באמצע המאה ה-19 היא החלה להתפתח כאזור נופש לחוף הים.

העיר הופיעה, בין בשמה ובין כמקום צילומים במספר סרטים ותוכניות טלוויזיה, בפרט בסרט מנצ'סטר ליד הים משנת 2016.

## קישורים חיצוניים

* 

קטגוריה:מסצ'וסטס: ערים
קטגוריה:יישובים שהוקמו ב-1629
חנינא שיף

**חנינא שיף** (י"ט בניסן תרפ"ט, 29 באפריל 1929 – י"ח בטבת תשס"ח, 27 בדצמבר 2007) היה עסקן ציבורי ומשמש בקודש של ארבעה אדמו"רי גור, ויו"ר עמותת עלי שיח.

## ביוגרפיה
נולד בעיר אונגוואר, הונגריה, לאלימלך, צאצא לבעל ה"נועם אלימלך". הוריו התגוררו עד לאחר מלחמת העולם הראשונה בגורליץ, גליציה. אך נאלצו לעקור להונגריה וקבעו מקומם באונגוואר.
במלחמת העולם השנייה שהה במחנה אושוויץ. כאשר הרוסים התקרבו הועבר למחנה בוכנוואלד, שם פגש אותו הרב ישראל מאיר לאו, שסיפר כי חנינא ארגן את חבריו לתפילה וכנתפס הוכה על ידי השומרים הגרמנים.

לאחר המלחמה עלה לארץ ביחד עם ילדי בוכנוואלד ולמד ב"ישיבת שפת אמת" בירושלים. נבחר לדובר בשם הבחורים במעמד הנחת אבן הפינה של בנין ישיבת שפת אמת.
נישא למרים, בתו של הרב שלום זאב אייזנבך, להם חמישה ילדים.

נפטר בי"ח בטבת תשס"ח ונקבר בהר המנוחות בירושלים.

### כמשמש אדמו"רים
חנינא היה משב"ק של אדמו"רי גור במשך שישים שנה, כשנפטר האמרי אמת, החליט בנו הבית ישראל, להפוך את חנינא לאיש סודו ומשמשו. ממנו המשיך עם ה"לב שמחה", ה"פני מנחם" ור' יעקב אריה אלתר, האדמו"ר הנוכחי.

בראש השנה תשכ"ט, לפני קריאת התורה, הורה ה"בית ישראל" שהוא יהיה גבאי בית המדרש. בתפקיד זה היה גם הכרוז בשם האדמו"רים.

חנינא היה ממונה להדריך את האברכים הצעירים לקראת נישואיהם. ונקרא בחיבה על ידי ה"לב שמחה" "חנינא סגן הכהנים".

### פעילות ציבורית נוספת
רבי חנינא היה גבאי צדקה. כמו כן היה ממייסדי קרן היתומים של בית היתומים דיסקין ושימש במשך כ-30 שנה כגזבר פעיל של "בית היתומים דיסקין". יו"ר עמותת עלי שיח מיום הקמתה. תקופות ארוכות היה מוסר שיעורים בפרשת השבוע וב"פרקי אבות". כן הוא היה חבר בהנהלת גמ"ח בית ישראל ובהנהלת ישיבת נר ישראל בירושלים

עיריית ירושלים הנצחה את זכרו כשעל שמו נקרא רחוב חנינא שיף במתחם שנלר בעיר.

## הערות שוליים

קטגוריה:חסידי גור
חיות מסך

"**חיות מסך**" היא ספין אוף של "חיות במה", אשר שודרה בחינוכית בחודש פברואר 2017.

## עלילה
את התוכנית מנחה דאנה איבגי. בכל פרק המנחה ושמונה ילדים מארחים בעל תפקיד הקשור לתחום הקולנוע והטלוויזיה ועוברים עמו סדנה שבה הם שואלים אותו שאלות הקשורות לדמותו ולתפקידו בתחום הקולנוע. בין היתר התארחו בתוכנית רשף לוי, גילה אלמגור, יוני גבע, אבי נשר וטליה לביא.

## משתתפים

## קישורים חיצוניים
* 

* "חיות מסך" באתר כאן חינוכית

## הערות שוליים

קטגוריה:הטלוויזיה החינוכית הישראלית: תוכניות וסדרות
קטגוריה:תוכניות שצולמו באולפני הרצליה
הובי אלישע

**אהובה (הובי) אלישע** (13 ביולי 1927 – 22 במאי 2022) הייתה ציירת ישראלית אימפרסיוניסטית.

## קורות חיים
אהובה (הובי) אלישע נולדה בשכונת הבוכרים בירושלים. אימה הייתה אחות ואביה היה איש עסקים. כשהייתה בת שש, בעקבות עסקיו של אביה, היגרה עם משפחתה לווינה, משם לפראג וב-1935 ללונדון. הבליץ הגרמני בזמן מלחמת העולם השנייה, אילץ את המשפחה לעזוב את לונדון והם עברו להתגורר בעיירה טורקי שבמחוז דבונשייר בדרום מערב אנגליה. נופיה של דבונשייר מופיעים בציוריה של אלישע.

לאחר מעבר המשפחה לטורקי, החלה הובי את לימודיה בבית הספר המקומי. בתוך זמן קצר הבחינה מנהלת בית הספר, אמנית במקצועה, בכישרון הציור שלה, החלה לעודד אותה לעסוק בתחום ובגיל 14, בהמלצתה של מנהלת בית הספר, החלה הובי את לימודיה בבית הספר היוקרתי לאמנות סיינט מרטינס קולג' לאמנות ועיצוב  שבלונדון, שם הייתה לתלמידה הצעירה ביותר שהתקבלה לבית הספר היוקרתי אי פעם.

בגיל 17 נישאה לאלי, סוחר שטיחים ובהמשך נולדו להם שלושה ילדים. ב-1968 חזרה עם בעלה ושלושת ילדיה לישראל והם גרו תחילה בהרצליה פיתוח, תוך שהיא מתקרבת בהדרגה אל הדת עד כי הפכה לחסידת ברסלב. בהמשך עברו היא ומשפחתה להתגורר בשכונה החרדית מאה שערים בירושלים, שם שמרה אלישע על צנעתה מחד והמשיכה לחלוק עם העולם את יצירותיה מאידך.

נפטרה באייר תשפ"ב, ונקברה בבית העלמין הר המנוחות בירושלים.

## הישגים באמנות
הובי נבחרה על ידי האנליסט ויועץ האמנות הבינלאומי ניקולאס פורסט כאחת מעשרת האמנים הישראלים שכדאי לעקוב אחר יצירותיהם במכירות פומביות. ברשימה שלו נמצאים גם: נחום גוטמן, ראובן רובין, יעקב אגם ועוד.

בשנת 2012 נמכר ציור שלה בבית המכירות הפומביות בונהמס (Bonhams) באנגליה - אחד מבתי המכירות הפומביות הגדולים והוותיקים בעולם במעל ל-100 אלף דולר. הגלריה של הובי שוכנת ברחוב דוד המלך 22 בירושלים.

להובי היו כמה מוטיבים אייקוניים עליהם היא חזרה ביצירותיה: נופיה של דבונשייר, חתונות יהודיות וריקודים חסידיים.

תערוכות של ציוריה נערכו בלונדון, בניו יורק, בישראל ועוד.

## קישורים חיצוניים
* האתר של Huvy's 
* כתבה על הובי אלישע בערוץ 10
* 

## הערות שוליים

קטגוריה:חסידי ברסלב
קטגוריה:ציירות ישראליות
קטגוריה:ציירים פוסט-אימפרסיוניסטים
קטגוריה:ציירים ישראלים
קטגוריה:אנשי היישוב ילידי הארץ
קטגוריה:נשות היישוב ילידות הארץ
קטגוריה:שכונת הבוכרים: אישים
קטגוריה:הרצליה פיתוח: אישים
קטגוריה:מאה שערים: אישים
קטגוריה:ישראליות שנולדו ב-1927
קטגוריה:ישראלים שנולדו ב-1927
קטגוריה:ישראליות שנפטרו ב-2022
קטגוריה:ישראלים שנפטרו ב-2022
קטגוריה:חרדיות ישראליות
קטגוריה:יהודים הקבורים בהר המנוחות
טיאקה

ה**טיאקה** (שם מדעי: *Caldcluvia paniculata*), הוא מין של עץ ירוק עד ממשפחת הקונוניים המצוי באמריקה הדרומית, ואחד מתוך 11 המינים בסוג קאלדקלוויה (*Caldcluvia*). הטיאקה הוא אחד מהעצים הייחודיים לאזור האקולוגי של יערות הגשם הממוזגים בדרום אמריקה, והוא מצוי בעיקר בצ'ילה (ממחוז ביוביו עד למחוז אייסן) ובמידה פחותה בארגנטינה; העץ הובא גם לאירלנד. הטיאקה מצוי בעיקר במקומות לחים ומוצלים בגבהים של עד 1,100 מטר מעל פני הים.

## אטימולוגיה
האטימולוגיה של הטיאקה היא כדלהלן: השם המדעי של הסוג - *Caldcluvia*, הוא לזכרו של הבוטנאי הסקוטי אלכסנדר קאלקלוג'ה שאסף צמחים בדרום אמריקה עבור הגנים המלכותיים הבוטנאים באנגליה בין 1819 ל-1825; השם המדעי של המין - *paniculata*, מתייחס לתפרחת של הצמח. הכינוי "טיאקה" הוא משפתם של המפוצ'ה - הילידים האינדיאנים בדרום אמריקה.

## תיאור
הטיאקה מתנשא עד לגובה של 30 מטר, והקוטר המרבי שלו הוא 60 ס"מ. הקליפה היא בצבע חום-אפרפר. העלים הירוקים מסודרים בצורה הפוכה, והשפה של העלה משוננת ומלבנית בצורת אזמל. העלה מגיע לאורף של 7–15 ס"מ, ורוחבו הממוצע 2–4 ס"מ. הפטוטורות של העלה מחורצות ושעירות, ואורכן הוא 1–7 ס"מ. הפרחים של הטיאקה בצבע לבן-צהבהב, והם צומחים בתפרחות צפופות. בכל פרח יש 8–10 אבקנים. הפרי של הטיאקה הוא הלקט המכיל בתוכו זרעים כהים חומים באורך של מילימטר אחד. הטיאקה פורח בין דצמבר לפברואר, והפירות מבשילים בין פברואר למרץ.

## שימושים
ממוזער|שמאל|העלים של הטיאקה.
העץ לא נמצא בסכנה בטבע, אך דגימות גדולות שלו נדירות יחסית. הוא מוגן בשמורות טבע ופארקים לאומיים רבים בצ'ילה וארגנטינה. החליטה של עלי הטיאקה שימושית נגד דלקת מעיים והצטננות, ומשמשת גם לטיפול בסוכרת. בקליפה של העץ משתמשים לצביעה, והעץ מגודל לעיתים כצמח נוי. בתקופה הקולוניאלית השתמשו בטיאקה לצביעת חומרים מעץ, והאינדיאנים השתמשו בעלים על מנת לרפד סירות קטנות מעץ וכלים אחרים. הפרחים של הטיאקה משמשים כמקור צוף עבור הדבורים.

## קישורים חיצוניים

קטגוריה:ארגנטינה: עצים
קטגוריה:חמציצאים
קטגוריה:עצי אקלים ימי יציב
הירושי אושימה

**הירושי אושימה** (ביפנית: 大島 浩; 19 באפריל 1886 – 6 ביוני 1975) היה גנרל בצבא היפני הקיסרי ושגריר האימפריה היפנית בגרמניה הנאצית לפני מלחמת העולם השנייה ובמהלכה. לאחר סיום המלחמה, הורשע בביצוע פשעי מלחמה ונידון למאסר עולם.

## ביוגרפיה
אושימה נולד ב-19 באפריל 1886 במחוז גיפו שביפן. אביו אושימה קנישי (Oshima Ken'ichi), שירת כשר המלחמה בצבא יפן בין השנים 1916–1918.

ביוני 1905, סיים את לימודיו באקדמיה הצבאית הקיסרית. שנה לאחר מכן הועלה לדרגת לוטננט שני (מקבילה לדרגת סג"ם). ביוני 1908, הועלה אושימה לדרגת לוטננט (מקבילה לדרגת סגן). במאי 1915, סיים את לימודיו בקולג' הצבאי שברובע מינאטו שבטוקיו. כעבור שנה הועלה לדרגת קפטן.

בין השנים 1918–1919, שירת אושימה בסיביר, במסגרת קמפיין צבאי בו שיתפו פעולה הצבא היפני הקיסרי והתנועה הלבנה ברוסיה כחלק מהתערבות מדינות ההסכמה במלחמת האזרחים ברוסיה. לאחר מכן, מונה לנספח הצבאי בשגרירות יפן בגרמניה.

לאחר העלתו לדרגת מייג'ור בשנת 1922, מונה אושימה לתפקיד הנספח הצבאי בווינה ובבודפשט, תפקידים אותם מילא בין השנים 1923–1924. לאחר חזרתו ליפן, הועלה לדרגת לוטננט קולונל באוגוסט 1926. לאחר שקודם לדרגת קולונל באוגוסט 1930, מונה למפקד רגימנט הארטילריה ה-10.

בשנת 1934, מונה לנספח הצבא היפני בברלין. בשל העובדה כי שלט היטב בשפה הגרמנית, יצר אושימה קשרים עם בכירים במפלגה הנאצית, בהם יואכים פון ריבנטרופ, ששימש כיועצו של אדולף היטלר למדיניות חוץ. לאושימה היה תפקיד חשוב במגעים שהובילו לחתימה על הסכם אנטי-קומינטרן בין גרמניה ויפן ב-25 בנובמבר 1936, ובהמשך על ההסכם התלת-צדדי שנחתם ב-27 בספטמבר 1940, שנחתם בין גרמניה, יפן ואיטליה הפשיסטית, ושייסד למעשה את ברית מדינות הציר. באוקטובר 1938, מונה אושימה לתפקיד שגריר יפן בגרמניה, במקביל להעלאתו לדרגת לוטננט גנרל.

בין השנים 1939–1940 שהה אושימה ביפן, עד לחזרתו לגרמניה, בתחילת שנת 1941, לאור בקשתו של הממשל הגרמני. בסוף שנה זו הוענק לו תואר "מסדר הנשר הגרמני" על ידי היטלר. בשל היחסים הקרובים שרקם עם בכירי השלטון הגרמני ובהם היטלר בעצמו, נחשף אושימה למידע ביטחוני מסווג של גרמניה, לרבות תוכניות צבאיות מבצעיות, וניתנה לו גישה לאזורי החזית של הצבא הגרמני, בהם החומה האטלנטית ונקודות הכינוס של הצבא הגרמני בחזית הרוסית. אושימה דיווח על המידע שהשיג לממונים עליו ביפן, ובלי ידיעתו העניק גישה למידע גם למודיעין האמריקאי, אשר פיצח את הקוד הדיפלומטי היפני. בהקשר זה, מרבית המידע שהעביר אושימה חזרה ליפן בין השנים 1941–1945, יורט על ידי המודיעין האמריקאי, והעניק לכוחות בעלות הברית חומר מודעיני רגיש ואיכותי, שסייע במלחמה כנגד מדינות הציר.

## קישורים חיצוניים

קטגוריה:אנשי צבא יפנים במלחמת העולם השנייה
קטגוריה:פושעי מלחמה יפנים
קטגוריה:גנרלים יפנים
קטגוריה:יפנים שנולדו ב-1886
קטגוריה:יפנים שנפטרו ב-1975
עונת 1992/1993 בלה ליגה

**עונת 1992/1993** הייתה העונה ה-62 של לה ליגה, הליגה הספרדית הבכירה בכדורגל. העונה החלה ב-5 בספטמבר 1992 והסתיימה ב-20 ביוני 1993.

הליגה כללה 20 קבוצות. שתי הקבוצות האחרונות ירדו לליגת המשנה בסוף העונה. הקבוצות שזכו במקומות 17–18 השתתפו במשחקי המבחן עם קבוצות מליגת המשנה.

בהתאם לתוצאות של העונה הקודמת ריאל ואיאדוליד ומיורקה ירדו לליגת המשנה. מליגת המשנה עלו ראיו ואיקאנו וסלטה ויגו.

ברצלונה זכתה בתואר וזאת בפעם ה-13 בתולדות המועדון ובפעם השלישית ברציפות. היא לא זכתה בהסופר קאפ הספרדי תוך הפסד לריאל מדריד בסיכום מפגש כפול - 1:1, 3:1.

ריאל בורגוס וקדיס ירדו לליגת המשנה בסוף העונה. אלבסטה ואספניול השתתפו במשחקי המבחן. כתוצאה מהם אספניול ירדה לליגת המשנה.

## כדורגלנים מצטיינים
פרסים שהוענקו על ידי העיתון "מארקה":
* פרס הפיצ'יצ'י למלך השערים של העונה הוענק לבבטו (), דפורטיבו לה קורוניה, שכבש 29 שערים ב-37 משחקים.
* פרס זאמורה לשוער הטוב ביותר הוענק לשני שוערים:
** פרנסיסקו ליאניו (), דפורטיבו לה קורוניה, שספג 31 שערים ב-37 משחקים.
** סנטיאגו קניסארס (), סלטה ויגו, שספג 30 שערים ב-36 משחקים.

פרס דון בלון הוענק על ידי העיתון "דון בלון":
***הספרדי המצטיין:** פראן גונסאלס ()
***הזר המצטיין:** מירוסלב דז'וקיץ' ()
***מאמן העונה:** ארסניו איגלסיאס ()

## טבלת הליגה

## סטטיסטיקה
### מלכי השערים

## קישורים חיצוניים
* נתונים מפורטים מאתר rsssf
* נתונים מפורטים מאתר bdfutbol
* נתונים מאתר worldfootball
* נתונים מאתר transfermarkt

1992 1993
קטגוריה:תחרויות כדורגל ב-1992
קטגוריה:תחרויות כדורגל ב-1993
קטגוריה:1992 בספרד
יחסי ירדן–רוסיה

**יחסי ירדן–רוסיה** הם היחסים הדיפלומטיים שבין **[[רוסיה|הפדרציה הרוסית]]** לבין **[[ירדן|הממלכה הירדנית ההאשמית]]**. המדינות כוננו את יחסיהן בשנת 1963, כאשר רוסיה הייתה חלק מברית המועצות. החל משנות התשעים, עם התפרקותה של ברית המועצות, היחסים חמים, ולמדינות קיימים אינטרסים משותפים רבים. רוסיה מחזיקה שגרירות ברבת עמון, וירדן מחזיקה שגרירות במוסקבה.

## היסטוריה
[ממוזער|ימין|250px|[ולדימיר פוטין ועבדאללה השני בארמון הקרמלין הגדול, 2015]]

שתי המדינות כוננו את יחסיהן ב-20 באוגוסט 1963, כאשר רוסיה הייתה חלק מברית המועצות, על אף שירדן הייתה בעלת ברית של ארצות הברית והגוש המערבי במהלך המלחמה הקרה. היחסים בין המדינות בשנות השישים עד שנות התשעים המוקדמות היו קרים, עקב עמדתה של ארצות הברית. הירדנים התנגדו לשיטה הקומוניסטית ונאבקו בקומוניזם, בטענה כי הוא ההפך המוחלט מחופש.

ירדן קיימה יחסים עם ברית המועצות על אף התנגדותה לקומוניזם, כיוון שברית המועצות תמכה במדינות ערב במלחמות רבות והיחסים היו חיוניים לירדן כדי לחזק את תמיכתם בפלסטינים בסכסוך הישראלי-פלסטיני, במישרין ובעקיפין.

ב-18 בדצמבר 1991 הכירה ירדן ברוסיה ובכל מדינות חבר העמים האחרות. ביקורים רמי דרג של מנהיגי שתי המדינות אחת אצל השנייה הם דבר נפוץ שקורה אחת לחצי שנה בממוצע. בספטמבר 2000 ניהלו ולדימיר פוטין ועבדאללה השני שיחה קצרה ב"פסגת המילניום" בניו יורק. בחודש אוגוסט 2001 נסע המלך לביקור רשמי לרוסיה. המלך ביקר ברוסיה בין 2001 ל-2005 שבע פעמים. הנשיא פוטין נסע לביקור רשמי בממלכה ההאשמית של ירדן ב-12 עד ה-13 בפברואר 2007.

כיום היחסים בין שתי המדינות הם ידידותיים על רקע הרבה אינטרסים משותפים. בניגוד לכך, ירדן חברה בכוח המשימה המיוחד למבצע פתרון אינהרנטי במסגרת מלחמת האזרחים בסוריה יחד עם בחריין, קטר, ערב הסעודית וארצות הברית, שנלחם כנגד משטר בשאר אל-אסד ורוסיה. ירדן מצליחה לשמור על יחסיה ההדוקים עם רוסיה גם כאשר היא תומכת בארצות הברית.

## יחסים כלכליים
בעשור הראשון של המאה העשרים ואחת חלה עלייה משמעותית בייצוא הירדני לרוסיה ובשנת 2013 חלה ירידה קיצונית בו. לשם השוואה, ערך הייצוא הירדני לרוסיה בשנת 2012 עמד על 22 מיליון דולר אמריקאי ולאחר שנה הוא עמד על 6.92 מיליון דולר בלבד. בשנת 2014 הייצוא עלה במעט וכלל בעיקר תרסיסים להגנה על מזון מפני מזיקים. הייצוא הרוסי לירדן משמעותי בהרבה ועמד על 227 מיליון דולר אמריקאי כאשר רובו כלל דגנים.

בשנת 2014 חתמה ירדן חוזה עם החברה הממשלתית הרוסית רוסאטום העוסקת באנרגיה אטומית, שעיקרו בנייה עתידית של שני כורים גרעיניים לייצור חשמל בשווי של חמישה מיליארד דולרים אמריקאיים כל אחד. כיום הפרויקט הוא בשלבי תכנון, ובניית הכורים צפויה להסתיים לקראת שנת 2025.

## קישורים חיצוניים

* שגרירות רוסיה ברבת עמון, ירדן

## הערות שוליים

קטגוריה:ערכים ללא קטגוריות פיזיות - יחסי חוץ
טי. ג'יי. מילר

**טוד ג'וזף "טי ג'יי" מילר** (באנגלית: **Todd Joseph "T. J." Miller**; נולד ב-4 ביוני 1981) הוא שחקן, קומיקאי, סטנדאפיסט ומדבב אמריקאי-יהודי. מוכר בעיקר בזכות דמותו ארליך בכמן בסדרה הקומית "עמק הסיליקון" של רשת HBO.

## ביוגרפיה
מילר נולד בדנוור, קולורדו שבארצות הברית. בנם של קנט, עורך דין במקור מקנזס, ולזלי, פסיכולוגית קלינית. אביו, הוא נוצרי מוצא אנגלי, שוודי, גרמני וסקוטי; ואילו אימו היא יהודייה ממוצא גרמני, אוסטרי ורוסי.

בשנת 2003 סיים לימודי תואר ראשון בחוג לפסיכולוגיה עם התמחות בסיטואציוניזם והשפעה חברתית מאוניברסיטת ג'ורג' וושינגטון

## קריירה
בשנת 2008 הופיע מילר לראשונה בקולנוע בסרט המתח "קלוברפילד" בתור האדסון (האד) פלאט.

בשנת 2009 שיחק בסרט הקומי "תמצית" בתור רורי, לצד ג'ייסון בייטמן ומילה קוניס.

בשנת 2010 שיחק בסרט "מסעות גוליבר" לצד ג'ק בלאק. בנוסף באותה שנה, דיבב בסרט האנימציה "הדרקון הראשון שלי" את אטראף ת'ורסון.

בשנת 2011 התארח בפרק בסדרה "הליגה", ובפרק בסדרה "הכול לטובה". בשנת 2012 שיחק בסרט "דרושה חברה לסוף העולם" לצידם של סטיב קארל וקיירה נייטלי.

בשנים 2012–2016 דיבב מילר בסדרת האנימציה "גרוויטי פולס" שבערוץ דיסני את רובי ולנטינו.

בשנת 2013 דיבב בפרק בסדרה הקומית "אבא אמריקאי", ושיחק בסיטקום "משחקי גודווין" ברשת FOX, מבית היוצרים של איך פגשתי את אמא.

בשנת 2014 שיחק מילר בסרט "רובוטריקים 4: עידן ההכחדה" בתור לוקאס פלנרי. בנוסף באותה שנה, דיבב בסרט האנימציה מבית דיסני "6 גיבורים" את פרד. לאחר מכן, כיכב בסרט הקומי "משלחת חיפוש" לצד תומאס מידלדיץ'. בנוסף, בשנת 2014 החל לגלם את ארליך בכמן בסדרה הקומית "עמק הסיליקון" של רשת HBO. מילר עזב את הסדרה בתום עונתה הרביעית ב-2017.

בשנת 2016 כיכב בסרט "דדפול" בתור וויזל/ג'ק האמר, חברו הטוב של ווייד שגילם ראיין ריינולדס. בנוסף דיבב באותה שנה בפרק בסדרה הקומית "איש משפחה".

בסוף שנת 2016 כיכב בסרט הקומדיה "מסיבת השנה" בתור קליי ואנסטון, לצידם של ג'ניפר אניסטון וג'ייסון בייטמן.

בשנת 2017, לאחר שרשת HBO הכריזה על המשך הסדרה "עמק הסיליקון" לעונה חמישית, פורסם כי מילר לא ישתתף בעונה זו. באותה שנה דיבב את הדמות הראשית בסרט "אמוג'י: הסרט".

## חיים אישיים
ב-2014 התארס לבת זוגו, השחקנית קייט גורני. הם נישאו בגנים הבוטניים של דנבר ב-6 בספטמבר 2015.

ב-9 בדצמבר 2016, נעצר בלוס אנג'לס לאחר שתקף נהג אובר שהביע את תמיכתו במועמד לנשיאות טראמפ. הוא שוחרר לאחר תשלום ערבות של 20 אלף דולר.

ב-19 בדצמבר 2017, האתר האמריקאי "דיילי ביסט" פרסם תחקיר נרחב, לפיו מילר תקף מינית צעירה במהלך לימודיו בקולג', לפני כעשור וחצי.

## פילמוגרפיה

### קולנוע

### טלוויזיה

## קישורים חיצוניים

* 

* 

## הערות שוליים

קטגוריה:שחקני קולנוע וטלוויזיה יהודים אמריקאים
קטגוריה:סטנדאפיסטים יהודים אמריקאים
קטגוריה:קומיקאים יהודים אמריקאים
קטגוריה:מדבבים יהודים אמריקאים
קטגוריה:מוזיקאים יהודים אמריקאים
קטגוריה:אתאיסטים יהודים
קטגוריה:אתאיסטים אמריקאים
קטגוריה:בוגרי אוניברסיטת ג'ורג' וושינגטון
קטגוריה:אמריקאים ממוצא יהודי-אוסטרי
קטגוריה:אמריקאים ממוצא רוסי-יהודי
קטגוריה:אמריקאים ממוצא גרמני-יהודי
קטגוריה:אמריקאים שנולדו ב-1981
סוון המקריב

**סוון המקריב** (; מת ב-1087 לערך) היה מלך שוודיה בין השנים 1084 ועד מותו. הוא החליף את גיסו הנוצרי, אינגה הזקן, כאשר זה האחרון סירב לנהל את טקסי הבלוט, טקסי הקרבת הקורבנות הפגניים במקדש שבאופסלה. בקובץ "החוק של וסטרייטלנד" (Västgötalagen) אין אזכור לשמו ברשימות המלכותיות, ולפיכך ניתן להסיק ששלטונו לא כלל את וסטרייטלנד. לדעתו של ההיסטוריון השוודי, אדולף שוק, הוא למעשה האקאן האדום והוא כונה "הצעיר המקריב" (Blót Swain).

## עלייתו למלוכה
המקור המוקדם ביותר העוסק בעלייתו למלוכה של סוון הוא הסאגה האיסלנדית, סאגת האראוור (Hervarar saga ):

אף על פי כן, אינגה לא התיר לעמו לדבוק בדרכים הישנות, שלא כמו אביו, סטנקיל. השוודים הגיבו בתקיפות והציבו בפני אינגה את האפשרות להשלים עם המסורות העתיקות או להתפטר. כאשר הכריז אינגה שהוא לא ייטוש את האמונה הנוצרית, רגמו אותו האנשים באבנים ורדפו אחריו. הייתה זו ההזדמנות שנקרתה לפני סוון לתפוס את השלטון והדיווח בסאגת האראוור אותות הכתרתו כולל תיאור נדיר של הפולחן ההודו-אירופאי הקדום של הקרבת סוסים:

## האגדה על אסקיל הקדוש
האגדה המאוחרת יותר על אסקיל הקדוש מספרת שאינגה הונס אל מחוץ לממלכה. השוודים בחרו עובד אלילים למלך בשם סוון. הוא זכה לכינוי סוון המקריב בשל העובדה שהוא גרם לבני אמו לשתות את דמם של הפרים שהוקרבו לאלים והוא אכל את בשר הקורבנות. האנשים התכנסו סביב למלכם בסטרנגנס, שם הם טבחו פרים וכבשים והקריבו מנחות לאלים. הם ערכו משתה גדול לכבוד המלך והאלים. הבישוף האנגלי אסקיל הופיע אז וניסה להמיר את דתם של הפגנים לנצרות. הם לא שעו לדבריו. אסקיל התפלל והאל שיגר ברק, ברד, שלג וגשם, החריב את מזבח הקורבנות והשמיד את הבהמות להקרבה. אף לא טיפה של גשם לא פגעה בבישוף. הפגנים לא התרשמו ותקפו בזעם את אסקיל. מגלה עתידות בשם ספובודה הכה אותו בראשו עם אבן, בעוד שאדם אחר רוצץ את גולגולתו בגרזן. כמה מראשי השבטים גררו את המרטיר הגוסס אל המלך באומרם שאסקיל עשה שימוש בכשפים כדי לשלוט במזג האוויר. מרגע שהמלך הלא חוקי דן את אסקיל למוות, הוא נלקח לעמק במקום בו נוסד מאוחר יותר המנזר והוא נסקל למוות.

אגדה זו נחשבת בכל אופן להמצאה מאוחרת יותר של הכנסייה, שכן מקורות מהימנים יותר מתארכים את שנת מותו של אסקיל ל-1016 לערך, כמה דורות לפני סוון המקריב.

## מותו
על פי סאגת האראוור, שלטונו של סוון לא ארך זמן רב ואינגה החליט להורגו:

סיפור דומה מופיע גם בסאגה על אורקני, אך על פי הדווח שם נשאר סוון בתוך הבית ונשרף למוות:

## ירושתו
ייתכן מאוד שאינגה לא התקבל באופן מיידי על ידי הפגנים השוודים העיקשים של אופלנד. הכרוניקן בן המאה ה-13, סנורי סטורלוסון, כתב ביצירתו מחזור העולם שלסוון המקריב היה יורש פגני שהמשיך את הקרבת הקורבנות:

אותו אריק ארסל, מוזכר במקורות אחרים כבנו של סוון, אך היסטוריונים מודרניים מפקפקים בקיומו כדמות היסטורית.

## קישורים חיצוניים
* הערך סוון המקריב מתוך נורדיסק פמילייבוק 

קטגוריה:מלכי שוודיה
קטגוריה:נפטרים ב-1087
נתן קלר

**נתן קֶלֶר** (נולד ב-1982) הוא מתמטיקאי ומדען מחשב ישראלי, מכהן כפרופסור מן המנין למתמטיקה באוניברסיטת בר-אילן ובוגר האקדמיה הצעירה הישראלית. תחומי המחקר שלו הם קומבינטוריקה הסתברותית, וקריפטוגרפיה.

## ביוגרפיה
קלר נולד בעיר פרם, אז בברית המועצות ועלה לישראל עם משפחתו ב-1991. בנערותו זכה פעמיים במדליית ארד באולימפיאדת המתמטיקה הבין-לאומית. הוא למד לתואר ראשון ושני במתמטיקה בטכניון במקביל ללימודיו בתיכון הדתי "יבנה" שבחיפה. את התואר השלישי למד באוניברסיטה העברית בהנחיית פרופ' גיל קלעי. לפני שהצטרף לאוניברסיטת בר-אילן היה קלר עמית פוסט-דוקטורט במכון ויצמן למדע. עד לאוקטובר 2022 קלר עמד בראש התכנית האקדמית במתמטיקה לנוער באוניברסיטת בר-אילן, וכיום הוא עומד בראש תוכנית המצטיינים לתואר שני באותה מחלקה.

לקראת סיום התואר השני, עבר קלר לישיבת מרכז הרב שם למד שש שנים אצל הרב אברהם שפירא. לאחר מכן במקביל להמשך התקדמותו האקדמית, למד גם בכולל ארץ חמדה, והשלים את לימודי הסמיכה לרבנות. כיום הוא משמש כראש תוכנית לימודי הלכה לאקדמאים בקהילת הרב יגאל שפרן בירושלים.

קלר מתמחה בקומבינטוריקה הסתברותית, באנליזת פורייה דיסקרטית ובשימושיהן לתורת הבחירה החברתית ולתחומים נוספים. בקריפטוגרפיה הוא עוסק בבנייה וניתוח של מערכות הצפנה סימטרית, ובין תרומותיו לתחום, יחד עם חוקרים נוספים, נמנות תקיפות ה־dissection וה-rectangle, ושבירת מערכות הצפנה שונות ביניהן ה-Keeloq וצפנים ממשפחת A5 ששימשו להצפנת התקשורת הסלולרית בתקן ה-GSM.

נתן קלר נשוי למתמטיקאית פרופסור חיה קלר, זוכת פרס קריל לשנת 2024, ולהם אחד עשר ילדים.

## פרסים בהם זכה
קלר זכה במלגת אלון מטעם הות"ת בשנת 2013, בפרס קריל מטעם קרן וולף בשנת 2014, במענק ERC מטעם האיחוד האירופי ב-2017, בפרס ארדש בשנת 2020 ובפרס רקטור אוניברסיטת בר-אילן לחדשנות מדעית ביוני 2021. בשנת 2024 זכה בפרס פולקרסון של האיגוד האמריקאי למתמטיקה.

## קישורים חיצוניים

* 

* 
* 
* 
* 
* 
* 

## הערות שוליים

קטגוריה:בוגרי ישיבת מרכז הרב
קטגוריה:תלמידי הרב אברהם אלקנה שפירא
קטגוריה:בוגרי כולל ארץ חמדה
קטגוריה:מתמטיקאים ישראלים
קטגוריה:סגל אוניברסיטת בר-אילן: מתמטיקה
קטגוריה:חוקרי תורת ההסתברות ישראלים
קטגוריה:קריית משה: אישים
קטגוריה:עולים בשנות ה-1990
קטגוריה:זוכי פרס קריל
קטגוריה:ישראלים ילידי ברית המועצות
קטגוריה:רבנים פרופסורים
קטגוריה:זוכי פרס ארדש
קטגוריה:בוגרי תיכון יבנה (חיפה)
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי הטכניון - מכון טכנולוגי לישראל
קטגוריה:קריפטוגרפים ישראלים
קטגוריה:חיילי אגף המודיעין
קטגוריה:חברי האקדמיה הצעירה הישראלית
קטגוריה:זוכי פרס פלקרסון
קטגוריה:ישראלים שנולדו ב-1982
סעדיה שרעבי

הרב **סעדיה שרעבי** (נולד בתש"ב-מאי 1942) הוא דיין ישראלי, לשעבר אב"ד בבית הדין הרבני בירושלים.

## ביוגרפיה

נולד וגדל ברחובות, אביו, המקובל רבי שלום שרעבי, היה שוחט ברחובות וממנהיגי העדה התימנית בעיר. הרב שרעבי למד בישיבת הדרום, בישיבת חברון, ולאחר מכן בישיבת מרכז הרב. מתלמידי הרב צבי יהודה הכהן קוק והרב אברהם אלקנה שפירא.

בשנת תשל"ב קיבל סמיכה לרבנות מהרב אברהם שפירא, הרב בצלאל ז'ולטי, הרב זבולון גרז והרב יונה שיבר.

לאחר מכן למד בכולל 'שבט מיהודה' בתל אביב אצל הרב אפרים בורודיאנסקי. בניסן תשל"ה (1975) הוסמך לדיינות בידי מועצת הרבנות הראשית. התמנה לדיין בבתי הדין הרבניים בשנת תשל"ו. תחילה שימש כדיין בבית הדין הרבני ברחובות ובניסן תשנ"ב (1992) מונה לאב בית הדין. בתשנ"ג עבר לירושלים והתמנה לאב בית הדין. כיהן כדיין עד שנת תשע"א. בשנת תשמ"ט כיהן לזמן מה כדיין בפועל בבית-הדין הגדול לערעורים בירושלים.

ברחובות היה פעיל בהקמת כולל אברכים אורות התורה, הקמת אולפנת 'צביה' ועוד.

נשוי ומתגורר בגבעת שאול.

## משפחתו
אחיו הרב נתן הוא רב העדה התימנית ברחובות (אשר שכל את בנו  במלחמת לבנון הראשונה). אח נוסף, הרב אשר ליטוב, היה רב היישוב אבן שמואל. אחיו הרב מרדכי הוא ראש כולל ברחובות.

ילדיו:

* הרב יעקב, דיין בבית הדין הרבני בחיפה ובבית הדין לממונות במערב בנימין. לשעבר ראש ישיבת נחלת ישראל במגדל העמק ור"מ בישיבת ניר קריית ארבע.
* הרב יאיר, ר"מ בישיבת ירושלים לצעירים וחתנו של הרב ירחמיאל ויס.
* אורי, היה היועץ הפרלמנטרי והדובר של ח"כ שולי מועלם.
* ביתו נשואה לרב נתנאל הראל, ר"מ בישיבת המאירי. בעבר ראש המכינה הקדם צבאית של ישיבת עטרת כהנים.

## קישורים חיצוניים
* פסק דין של הרב סעדיה שרעבי מבית הדין הרבני בירושלים

## הערות שוליים

קטגוריה:בוגרי ישיבת מרכז הרב
קטגוריה:בוגרי כולל שבט מיהודה
קטגוריה:דייני בתי הדין הרבניים
קטגוריה:רבני הציונות הדתית בישראל
קטגוריה:תלמידי הרב אברהם אלקנה שפירא
קטגוריה:בוגרי ישיבת חברון כנסת ישראל
קטגוריה:תלמידי הרצי"ה קוק
קטגוריה:גבעת שאול: רבנים
קטגוריה:רבנים תימנים ישראלים
קטגוריה:אבות בית הדין הרבני בירושלים
קטגוריה:אבות בית הדין הרבני ברחובות
קטגוריה:ישראלים שנולדו ב-1942
ריי קולטהרד

**ריימונד אנתוני קולטהרד** (באנגלית: **Raymond Anthony Coulthard**; נולד ב-3 בספטמבר 1968) הוא שחקן אנגלי. הוא ידוע בעיקר מהופעתו בתפקיד אלסדייר סינקלר באופרת הסבון "אמרדייל" ובדמות ג'יימס סקופילד, מנהל המסעדה, בסדרת הדרמה "מלון בבילון".

## ביוגרפיה
קולטהרד נולד ב-1968 בעיר צ'סטר שבמחוז צ'שייר. ב-1996 גילם את דמותו של פרנק צ'רצ'יל בסרט הטלוויזיה "אמה", עיבוד לרומן באותו שם מאת ג'יין אוסטן. ב-2005 השתתף בסדרה "ניצבים". הוא הופיע בעונה השנייה של הסדרה "מרק אהבה", וב-2010 שיחק בתפקיד מאט סטרונג בסדרת הטלוויזיה "חדר מיון".

בקולנוע השתתף קולטהרד בסרטים "הפצוע האנגלי", "הכלה של החבר שלי", וב"מזמור חג המולד של החבובות" בו גילם את אבנעזר סקרוג' הצעיר. הוא הופיע בתפקיד ראשי בסיטקום הרדיופוני "The Brothers" של ערוץ BBC Radio 4 Extra.

קולטהרד הופיע בהפקות תיאטרון רבות, בעיקר במחזות שייקספיריים. בין השאר עבד עם התיאטרון המלכותי הלאומי ועם תיאטרון דונמאר ורהאוס. בין השנים 2011 ו-2012 שיחק בתפקיד הדוכס וינצ'נציו במחזה "מידה כנגד מידה", ובתפקיד בישוף סנטה קרוז במחזה "הכפירה שבאהבה" מאת הלן אדמונדסון עבור הלהקה השייקספירית המלכותית. בעונה השנייה של הסדרה "מר סלפרידג'" הופיע קולטהרד בתפקיד לורד אגרטון.

ב-2015 כיכב קולטהרד בתפקיד המלך ג'ורג' השישי לצדו של ג'ייסון דונובן בהפקה בימתית של "נאום המלך".

## חיים אישיים
קולטהרד נשוי לשחקנית ג'נה ראסל. לבני הזוג יש בת אחת.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:אנגלים שנולדו ב-1968